Document ID: 31964L0475

31964L0475
P 131/2193
SLUŽBENI LIST EUROPSKE UNIJE
30.07.1964.
DIREKTIVA VIJEĆA (EEZ)
od 30. srpnja 1964.
o usklađenim godišnjim istraživanjima o investicijama u industrijske djelatnosti
(64/475/CEE)
VIJEĆE EUROPSKE EKONOMSKE ZAJEDNICE,
uzimajući u obzir Ugovor o osnivanju Europske ekonomske zajednice, a posebno njegov članak 213.,
uzimajući u obzir nacrt koji je podnijela Komisija,
budući da Komisija za provođenje zadataka koji su joj povjereni u skladu s Ugovorom mora imati na raspolaganju godišnje statistike o trendu investicija u industrijske djelatnosti Zajednice;
budući da su u istraživanju industrijskih djelatnosti za 1962. prvi put prikupljeni usporedivi osnovni podaci o bitnim karakteristikama tih djelatnosti; budući da se takav periodični popis ne može često provoditi; budući da godišnje statistike koje se odnose na određene osnovne sadržaje ipak ne mogu biti dane za protekle godine; budući da su u tome pogledu investicije od tolike važnosti da su statistički uredi većine država članica prikupljali podatke te vrste nekoliko godina;
budući da je ipak prijeko potrebno da sve države članice takve godišnje statistike daju na raspolaganje Komisiji u usklađenom obliku glede koncepta i metode, kako bi takvi usporedivi rezultati za šest država članica mogli biti pribavljeni prema sličnoj podjeli po sektorima industrijskih djelatnosti,
DONIJELO JE OVU DIREKTIVU:
Članak 1.
Države članice, u tehničkoj suradnji s Komisijom, poduzimaju sve mjere potrebne za provođenje usklađenih godišnjih istraživanja o investicijama u industrijske djelatnosti i osiguravaju da prvo istraživanje, za 1964. godinu, bude provedeno u 1965.
Članak 2.
U smislu ove Direktive, djelatnost se definira prema „Nomenklaturi industrijskih djelatnosti u Europskim zajednicama” (NICE) (1).
U slučaju malih poduzeća istraživanje može biti provedeno na slučajnom uzorku.
Članak 3.
Bilježe se podaci koji se odnose na godišnje izdatke za investicije (uključujući pogone koje su izgradila sama poduzeća), podijeljene kako slijedi:
(a)
strojevi, pogoni, vozila;
(b)
izgradnja zgrada;
(c)
kupnja postojećih zgrada i zemljišta.
Investicije socijalne prirode se, ako je moguće, bilježe ukupno u posebnom iskazu.
Članak 4.
Podložno nacionalnim zakonodavstvima o tajnosti statistike, Komisiji se prosljeđuju rezultati istraživanja po sektorima djelatnosti.
Članak 5.
Ova je Direktiva upućena državama članicama.
Sastavljeno u Bruxellesu 30. srpnja 1964.

Labels: 12
1
19